

VLADA REPUBLIKE HRVATSKE

Zagreb, 14. listopada 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Ugovora između Republike Hrvatske i Organizacije za hranu i poljoprivredu Ujedinjenih naroda o uspostavi Subregionalnog tehničkog ureda Opće komisije za ribarstvo Sredozemlja, za jadransku subregiju, u Republici Hrvatskoj, u Splitu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 7. Zakona o sklapanja i izvršavanju međunarodnih ugovora („Narodne novine“, br. 28/96.) Vlada Republike Hrvatske je na sjednici održanoj \_\_\_\_\_\_\_\_\_\_\_ 2021. godine donijela

**ODLUKU**

**o pokretanju postupka za sklapanje Ugovora između Republike Hrvatske i Organizacije za hranu i poljoprivredu Ujedinjenih naroda o uspostavi Subregionalnog tehničkog ureda Opće komisije za ribarstvo Sredozemlja, za jadransku subregiju, u Republici Hrvatskoj, u Splitu**

**I.**

Na temelju članka 139. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) pokreće se postupak za sklapanje Ugovora između Republike Hrvatske i Organizacije za hranu i poljoprivredu Ujedinjenih naroda o uspostavi Subregionalnog tehničkog ureda Opće komisije za ribarstvo Sredozemlja, za jadransku subregiju, u Republici Hrvatskoj, u Splitu (u daljnjem tekstu: Ugovor).

**II.**

Republika Hrvatska je stranka Sporazuma o osnivanju Opće komisije za ribarstvo Sredozemlja od 22. svibnja 1995.

U sklopu provedbe Rezolucije GFCM/40/2016/2 o Srednjoročnoj strategiji (2017.-2020.) prema postizanju održivog ribarstva u Sredozemnom i Crnom moru predviđena je regionalizacija koja ima za cilj omogućiti bolje prepoznavanje posebnosti pojedinih subregija Sredozemnog mora, pa tako i Jadranskog mora.

**III.**

Sklapanje Ugovora iz točke I. ove Odluke predlaže se s ciljem osnaživanja uloge Republike Hrvatske u upravljanju ribarstvom na međunarodnoj razini, s posebnim fokusom na Jadransko more.

Uspostava Subregionalnog tehničkog ureda Opće komisije za ribarstvo Sredozemlja, za jadransku subregiju, u Republici Hrvatskoj, u Splitu predstavlja prepoznavanje dosadašnje suradnje s Općom komisijom za ribarstvo Sredozemlja (u daljnjem tekstu: GFCM) u stručnom, administrativnom i znanstvenom smislu, olakšavanje daljnje administrativne i stručno-tehničke suradnje s tijelima GFCM-a kao i priliku da Republika Hrvatska preraste u vodeći regionalni istraživački, edukacijski i znanstveni centar za ribarstvo na Jadranu.

**IV.**

Prihvaća se Nacrt ugovora kao osnova za vođenje pregovora.

Ugovor će se sklopiti razmjenom pisama između Republike Hrvatske i Organizacije za hranu i poljoprivredu Ujedinjenih naroda.

Nacrt ugovora iz stavka 1. ove točke sastavni je dio ove Odluke.

**V.**

Pregovori za sklapanje Ugovora vodit će se u izravnim kontaktima nadležnog tijela na hrvatskoj strani i FAO-a te u tu svrhu nije potrebno osigurati dodatna sredstava iz Državnog proračuna Republike Hrvatske.

**VI.**

Ovlašćuje se ministrica poljoprivrede da u ime Republike Hrvatske potpiše pismo koje zajedno s pismom FAO-a čini Ugovor.

**VII.**

Izvršavanje Ugovora iz točke I. ove Odluke neće zahtijevati dodatna financijska sredstva iz Državnoga proračuna Republike Hrvatske.

**VIII.**

Ugovor ne zahtijeva donošenje novih ili izmjenu postojećih zakona, ali podliježe potvrđivanju po članku 18. Zakona o sklapanju i izvršavanju međunarodnih ugovora.

**IX.**

Odobrava se ugovaranje privremene primjene Ugovora od datuma na koji FAO primi pismo Republike Hrvatske koje zajedno s pismom FAO-a čini Ugovor.

KLASA:   
UR.BROJ:

Zagreb,\_\_\_\_\_\_\_\_.

PREDSJEDNIK

mr. sc. Andrej Plenković

**OBRAZLOŽENJE**

Opća Komisija za ribarstvo Sredozemlja (u daljnjem tekstu: GFCM) je regionalna organizacija za upravljanje u ribarstvu (eng *Regional Fisheries Management Organisation* - RFMO), čiji je cilj promicanje razvoja, očuvanja i najboljeg mogućeg iskorištavanja živih morskih resursa te racionalno upravljanje njima kao i održivi razvoj akvakulture na Sredozemlju i u Crnom moru.

Glavni cilj GFCM-a je osigurati očuvanje i održivo iskorištavanje živih morskih resursa, kao i održivi razvoj akvakulture na Sredozemlju i u Crnom moru (GFCM područje primjene).

U sklopu provedbe Rezolucije GFCM-a o Srednjoročnoj strategiji (2017.-2020.) prema postizanju održivog ribarstva u Sredozemnom i Crnom moru (Rezolucija GFCM/40/2016/2) predviđena je regionalizacija koja ima za cilj omogućiti upravljanje na sub-regionalnoj razini kako bi se što je moguće bolje mjere upravljanja prilagodile posebnostima pojedinih subregija Sredozemnog mora, pa tako i Jadranskog mora. Jedan od najvažnijih koraka u ovom procesu je otvaranje Subregionalnih tehničkih ureda koji imaju za cilj rasteretiti središnji ured u Rimu, te osigurati bolju povezanost među zemljama regije i koordinirano djelovanje u skladu s regionalnim potrebama i posebnostima. U sklopu ovog procesa predviđeno je otvaranje ureda za Crno more, zapadno, središnje i istočno Sredozemlje, te jadransku subregiju. Do sad su uspostavljeni Subregionalni tehnički uredi za Crno more (Bugarska, Burgas), istočno Sredozemlje (Libanon, Beirut) i zapadno Sredozemlje (Španjolska, Malaga), dok je u proceduri uspostava Subregionalnih tehničkih ureda za središnje Sredozemlje (Tunis, Tunis) i za jadransku subregiju (Hrvatska, Split).

Tijekom održavanja dvadesete sjednice Znanstvenog savjetodavnog odbora za ribarstvo (SAC) (Maroko, 26.-29. lipnja 2018.) Republika Hrvatska je izrazila inicijalni interes za domaćinstvo Subregionalnog tehničkog ureda za jadransku subregiju. Ovaj inicijalni interes je pozdravila Europska komisija, a inicijativa ima i podršku drugih država članica Europske unije.

Naknadno su održani bilateralni razgovori te je nastavno na započeti proces, Vlada Republike Hrvatske na svojoj 163. Sjednici donijela Odluku o davanju suglasnosti za iskazivanje interesa za uspostavu Subregionalnog tehničkog ureda Organizacije za hranu i poljoprivredu Opće komisije za ribarstvo Sredozemlja, za jadransku subregiju, u Republici Hrvatskoj, u Splitu. Slijedom istog, Ministarstvo poljoprivrede je uputilo Pismo izvršnom tajniku FAO GFCM-a.

Uspostavom Subregionalnog tehničkog ureda, Republika Hrvatska ima jedinstvenu priliku potvrditi se kao dominantan dionik ribarstva na Jadranu, kako u upravljačkom tako i znanstvenom smislu. U dosadašnjem sustavu centar regionalnog upravljanja ribarstvo na Jadranu odnosno GFCM-a bio je u Rimu, a isto tako i sjedište Regionalnog projekta AdriaMed koji je koordinirao znanstvene aktivnosti na Jadranu. Osnivanje Subregionalnog tehničkog ureda u Splitu kroz svoju suradnju s Institutom za oceanografiju i ribarstvo iz Splita predstavljalo bi značajnu prekretnicu u upravljanju te dugoročno osnažilo ulogu Republike Hrvatske u tom smislu i pretvorilo Split u središte ribarstva na Jadranu. Također, neupitno je da će i hrvatski ribarski sektor, a posebice administracija imati znatne koristi kroz mogućnost izravne komunikacije s Subregionalnim tehničkim uredom te će na taj način unaprijediti suradnju sa samim GFCM-om i drugim državama jadranskog bazena.